DENISE LINN

Fedezd fel az
előző életeidet

Hallgasd meg lelked titkait, oldd fel
a múlt traumáit, és lelj valódi gyógyírra

ÉDESVÍZ KIADÓ
BUDAPEST

A fordítás az alábbi kiadás alapján készült:

Denise Linn / 21 Days to Explore Your Past Lives

Originally published by Hay House Inc., USA, 2023

A Hay House Rádió a www.hayhouseradio.com internetes oldalon érhető el.

Fordító

Béresi Csilla

Szerkesztő

Kósa Éva

Olvasószerkesztő

Bartus Csilla

Copyright © Denise Linn 2023

Hungarian translation © Béresi Csilla, 2023

Hungarian edition © Édesvíz Kiadó Kft., 2023

Cover design © Édesvíz Kiadó Kft., 2023

Minden jog fenntartva.

A könyv – a kiadó írásos jóváhagyása nélkül – sem egészében, sem részleteiben nem sokszorosítható vagy közölhető, semmilyen formában és értelemben, elektronikus vagy mechanikus módon, beleértve a nyilvános előadást vagy tanfolyamot, a hangoskönyvet, bármilyen internetes közlést, a fénymásolást, a rögzítést vagy az információrögzítés bármely formáját.

ÉDESVÍZ KIADÓ, BUDAPEST

Felelős kiadó: Novák András igazgató

Főszerkesztő és műszaki vezető: Dudich Ákos

Tipográfia: Szász Julianna

A borítót készítette: eyelab.dk

Elektronikus formátum
Békyné Kiss Adrien

EPUB ISBN 978-963-507-413-6

MOBI ISBN 978-963-507-414-3

Kedves Olvasó!

Az Édesvíz Kiadó célja megalakulása, 1989 óta, hogy útmutatást, támaszt, kihívást nyújtson azoknak, akik a tudatos önismeret és önfejlesztés egész életen át tartó útjára léptek. A Kiadó csapata azóta is minden nap azon dolgozik, hogy megtaláljuk és megjelentessük azokat a könyveket, amelyek céljai elérésében (vagy keresésében) leginkább segítik Önt.

Ahogy az élet minden területén, könyvkiadói hivatásunkban is a megújulás, az innováció az egyik legfontosabb szempont.

Elkötelezettek vagyunk a nyomtatott és az elektronikus könyvkiadásban egyaránt. Ezért használjuk ki az ebook kínálta lehetőségeket is: ezzel a XXI. századi technikával környezetkímélőbben és az Ön számára is olcsóbban tudjuk eljuttatni Önhöz azt, amit szeretne, mint a nyomtatott verzióval. Ráadásul a régi, boltokban talán már nem is kapható könyveinket digitálisan ismét megtalálhatja.

Az olvasás élménye és szeretete az Édesvíz Kiadó hitvallása: legyen az nyomtatott vagy elektronikus, megvásárolt vagy illegálisan letöltött. Lényeg, hogy az Üzenet, a Könyv eljusson Önhöz.

Ugyanakkor mire Ön ezeket a sorokat olvassa, addigra akár ezernél is több órányi munkánk és jelentős kiadásaink vannak a megjelentetésben.

Ezért hálásan megköszönjük, ha könyvünket illegális letöltés helyett megvásárolja, és ezzel hozzájárul Kiadónk fenntartásához és további könyvek kiadásához. Cserébe mi igyekszünk minden kiadványunkat egyre könnyebben és olcsóbban elérhetővé tenni az Ön számára.

Szívesen fogadunk minden visszajelzést, amelyet megfontolva még többet tehetünk azért, hogy Ön, kedves Olvasó, elégedett legyen Kiadónkkal és könyveinkkel.

Köszönjük együttműködését!

Jó olvasást kíván:

Novák András

alapító tulajdonos

Kapcsolat:

szerkesztoseg@edesviz.hu

www.edesviz.hu

Tartalomjegyzék

A kiadó megjegyzése

Bevezetés

1. nap: Mire jó az előző életekbe való visszavezetés?

2. nap: Lélekvándorlás

3. nap: Lelki társak és szerelmeink

4. nap: Karma, végzet és szabad akarat

5. nap: Hihetünk-e az előző életeknek?

6. nap: Hogyan fedezzük fel, kik voltunk?

7. nap: Rávezető nyomok a gyerekkorodból

8. nap: Ízlésed árulkodó nyomai

9. nap: Nyomozás a neved és a tulajdonságaid után

10. nap: A tested és egészséged jeladásai

11. nap: Kapcsolatok jelzései

12. nap: Nyomra vezető helyek, események, kultúrák és déjà vu

13. nap: Álmok és előző életek

14. nap: Miként elemezd az álmaidat, és hogyan emlékezz vissza rájuk

15. nap: Használd ki a kreatív vizualizáció nyújtotta előnyöket

16. nap: Belső Utazás: visszavezetéses vizualizáció

17. nap: Belső Utazás meditáció

18. nap: Hogyan gyógyulhatsz ki az előző életek blokádjaiból regressziós terápiával – 1. módszer

19. nap: Hogyan gyógyulhatsz ki az előző életek blokádjaiból regressziós terápiával – 2–3. módszer

20. nap: Hogyan gyógyulhatsz ki az előző életek blokádjaiból regressziós terápiával – 4. módszer

21. nap: Nézz előre az új életeid felé

Utószó

A szerzőről

A kiadó megjegyzése

A kutatások kimutatták, hogy egy szokás meggyökereztetése huszonegy napot vesz igénybe. Ezért döntött úgy a Hay House, hogy huszonegy napos kurzusokban foglalja össze legnevesebb szerzői mondandóját, kifejezetten olyan témák megismertetésére, mint például az előző életek kutatása.

A jelen kötet Denise Linn bestseller művét – Past Lives, Present Miracles – vette alapul (Hay House, 2008).

Bevezetés

Fantasztikus pozitív változtatásokat hajthatsz végre életeden minden különösebb erőfeszítés nélkül. Csupán vissza kell emlékezned arra, ki is vagy valójában, ehhez pedig el kell takarítanod a közted és a lelked között magasodó gátakat. Szinte az összes ilyen akadály a messzi múltban gyökerezik. Ezért rendkívül fontos, hogy visszamehess az időben egy kis tisztogatásra. Az emberek többségét sajnos annyira gúzsba kötik az önmagukra és érdemeikre vonatkozó korlátozó, lehúzó hiedelmeik, hogy képtelenek erre vállalkozni.

Amennyiben tényleg meg kívánod ismerni magadat, és készen állsz arra, hogy kiteljesedj, könyvem útmutatásai segítségedre lesznek, hogy megszabadulj az életeid során felhalmozódott fölösleges kacatoktól, és megértsd, miért vagy itt. Ennek a tudásnak a birtokában valóra válthatod dédelgetett álmaidat. Eljött az ideje, hogy belekezdj! Nem vetted volna kezedbe ezt a könyvet, ha nem állnál készen a rád váró nagy időutazásra.

Planétánk átalakulásának felgyorsulásával az előző életek kiderítése egyre inkább gyógyító, ösztönző erővé vált. Kérdés, miként fordíthatod javadra, személyes fejlődésedre, gazdagodásodra a jelenleg elérhető energiákat. Hogyan emlékezhetsz vissza, ki mindenki voltál előző életeidben, hogy megszabadulj mindenfajta negatív programozástól, amit magaddal hurcoltál mostani megtestesülésedbe? Hogyan döntsd le a múlt gátjait, ami csodákat művel majd jelen életedben? Mit kell tenned, hogy visszaemlékezz álmaidra, és megértsd, mit próbálnak közölni veled? Miért olyan fontos korunk az emberiség történelmében? Az elkövetkező fejezetekben egyszerű, világos válaszokkal szolgálok ezekre a kérdésekre.

A kezedben tartott kötet könnyen alkalmazható technikákkal lesz a segítségedre, hogy felidézd előző életeid eseményeit. Egyúttal a lélekvándorlás és a karma jelenségeit is megvilágítja. Megtudhatod, miért pont a mi korunkban váltak kiemelt fontosságúvá ezek a fogalmak. Mivel a Föld rezgésszáma folyamatosan emelkedik, életbe vágó, hogy megértsd lelked rejtjelezett híradásait. Azt is megtanulod majd, miként fejtsd meg e titkos kódokat, ahogyan azt is, hol fedezheted fel e sokatmondó jeleket, és miként emlékezz rájuk.

A történelem olyan szakaszához érkeztünk, amikor számos szinten izgalmas változások vették kezdetüket világszerte. Ezeket egyébiránt a természeti népek már jóval korábban megjövendölték. Könyvem célja az, hogy olyan technikákkal ismertesselek meg, amelyek révén elengedheted a múltat, örömet találhatsz a hétköznapjaidban, és felkészülhetsz az elkövetkezőkre.

Spirituális örökösei vagyunk ennek a bolygónak. Amennyiben túl tudunk lépni egykori korlátainkon, és meghalljuk lelkünk útmutatásait, boldog jövőnek nézhetünk elébe.

Mire jó az előző életekbe való visszavezetés?

Ma azt a kérdést járjuk körül, mennyiben könnyíti meg jelen életünket az előzőek felderítése. A regressziós terápia azzal gyógyít, hogy segít a problémák gyökeréig hatolni; addig mindössze tünetekkel birkózunk az okok megismerése helyett. Nevezzük genetikai kódnak, sejtemlékezetnek vagy akár kollektív tudattalannak, előző tapasztalataink tömkelege uralja lépteinket, s hozza elénk a helyzeteket, amelyekbe itt és most kerülünk.

Példának okáért számos kényszercselekvés és fóbia gyökerezik a régmúltban. Mondjuk, sosem bírtad elviselni, hogy valami szoros dolog legyen a nyakad körül, majd felfedezed, hogy fojtogatás okozta a halálodat egy korábbi életedben. E régi történéseket és az őket kísérő érzelmeket újraélve a napjaidat jelenleg megkeserítő viselkedésed is megváltozik.

Gyakran idézünk elő tudat alatt olyan eseményeket, amelyek előző életeink történéseire emlékeztetnek. A cél ilyenkor a hajdani fájdalom elmulasztása. Amennyiben bizonyos érzéseket, mint a félelem, harag vagy gyász, elfojtottál egy korábbi életedben lejátszódó trauma után, azok ott hagyják nyomukat az energiameződben, és életről életre ismétlődő belső konfliktusokhoz vezetnek. Miközben továbbra is eltemetni igyekszel ezeket a nemkívánatos érzelmeket, egyre magasabb korlátok emelkednek közted és aközött, amivel nem mersz szembenézni. Mikor azonban újraélsz egy epizódot egy előző életből, a régóta elnyomott érzelmek és döntések végre a felszínre kerülnek, és te egyszer s mindenkorra megszabadulhatsz tőlük.

A regressziós terápia megértéséhez fontos felhívnom a figyelmet, hogy nem okvetlenül az okoz gondot jelen életedben, amin vagy amiken keresztül kellett menned egykor, jóval inkább a szenvedéseidet kísérő elfojtott trauma vagy érzelmek. Nem maguk a tapasztalatok jelentenek tehát kihívást, hanem a rájuk adott reakcióid. Például, ha halálosan megsebesülsz az előző életedben, az nem okvetlenül hoz magával problémákat a jelenlegibe, csak akkor, ha erős érzelmi elfojtással társul.

Képzelj el kétfajta forgatókönyvet. Az egyik szerint egy azték harcos küzd barátja oldalán. Körülötte min-
denünnen dárdák süvítenek, és magasan száll a por. A csata zűrzavarában az egyik váratlanul a barátja felé tart. Hősünk eléje ugrik, így a dárda őt, és nem bajtársát találja el, halálos sebet ejtve rajta. Meghal, de békességben leheli ki lelkét, hiszen megmentette barátja életét.

A második forgatókönyvben is két ifjú harcol egymás mellett, ők is jóbarátok. Hirtelen azonban az ütközet hevében az egyik leszúrja a másikat. A földön elterülő harcos most jön rá, hogy bajtársának viszonya van a feleségével, ezért akarja őt félreállítani az útból. Azzal a tudattal hal meg, hogy nem lehet megbízni senkiben.

A sebesülés ténye mindkét esetben ugyanaz: a testüket átjáró dárda a halálukat okozza. Az első példában azonban az azték harcos halálát átszínezi tettének nemessége. A másodikban a haldoklást sötét gondolatok kísérik: a harcos úgy dönt, hogy nem szabad megbíznia senkiben. A elkövetkező életeiben valahányszor közelebb kerülhetne valakihez, emlékei megakadályozzák, hogy megbízzon benne. Heves mellkasi fájdalmai jelentkeznek, és retteg attól, hogy becsapják. Ilyen, az előző életéből megörökölt érzelmi-fizikai választ vált ki belőle egy új kapcsolat lehetősége.

Nem a hajdani trauma idézi tehát elő jelenlegi blokádjait, hanem az eseményekhez kapcsolt gondolatok, érzések kísértik életeken át. Lehetséges azonban visszautaznunk az időben, és megváltoztatnunk egy-egy epizód súlyát. Olyan tér-idő dominóeffektust indíthatunk így útjára, amely hatással van jelen életünkre.

A regressziós terápia egyik hatásos hozadéka a megbocsátás. Csak úgy gyógyulhatsz meg, ha megbocsátod, ami a múltban történt. Könnyebb lesz megbocsátanod mindazoknak, akik ebben az életedben bántottak, ha megérted, hogy a karma állt mindennek a hátterében. Amikor visszaindulsz az időben, hogy felments másokat, avagy magadat, szerető energia szövődik köréd, át téren és időn. Természetesen sokat nyom a latban, hogy képes vagy-e megbocsátani azoknak, akik ártottak neked, vagy megtagadtak egyik előző életedben; ugyanilyen fontos azonban, hogy magadat is feloldozd a bűntudat alól mindazért, amit elkövettél. (Aki nehezen engedi el a neheztelését, az bocsásson meg magának, amiért nem képes megbocsátani.)

A legtöbb hálálkodó visszajelzést a mostani és előző életek viselt dolgainak felmentése ügyében kapom a regressziós szemináriumok résztvevőitől. Ausztráliában egyszer a japán tulajdonú Nikko Hotelben vezettem egy szemináriumot. Egy hallgatómtól érdekes levelet kaptam később. A hotelbe lépve ugyanis heves pánikroham lett úrrá rajta. Már-már elmenekült. Később örült, hogy mégis maradt, mert elmúlt egy súlyos panasza, ami kamaszkora óta gyötörte.

Levelében elbeszélte, hogy tizenhét évesen, a második világháború idején japán katonák foglyul ejtették Indonéziában. „Fizikailag és mentálisan egyaránt megszenvedtem a brutalitásukat. Túléltem a dolgot, de a beleim teljesen tönkrementek a kezeletlen vérhastól. Súlyosan alultáplált voltam, és mély gyűlölettel viseltettem mindennel szemben, ami japán. Az elmúlt ötven év során hiába kezeltek különböző orvosok és lélekgyógyászok, együtt kellett élnem krónikus bélbajommal és az állandó köldöktáji fájdalommal.”

Úgy tekintett a szenvedésére, mint amit a világ valamennyi lenézett rassza helyett vállalt magára. Ezután rátért levelében, hogy miután szemináriumom visszavezette egy előző életébe, megtalálta jelenlegi neheztelésének a forrását (nem árulta el, mi történt abban az életben). Miután felmentést adott ez alól, nyomtalanul elmúlt a fájdalom, ami ötven éven át kínozta! „Minden nyomorúságom megszűnt a szeminárium után, és azóta sem tért vissza! A hotelből távozva szívélyesen elbúcsúztam a japán személyzettől” – írta. Hozzátette, hogy beszélgetett is velük egy kicsit, és kedves, szerethető embereknek találta őket. „Szabad vagyok! Megszabadultam a fájdalmaimtól! Minden gyűlölködéstől és nehezteléstől! Csodálatosan, igazán szabadnak és könnyűnek érzem magam!”

Lélekvándorlás

Ma alaposabban is megismerkedünk a lélekvándorlás jelenségével, mert ez a regressziós terápia alapja. Az emberiség már írott történelme előtt is hitt a reinkarnációban, vagyis abban, hogy magasabb énünk, más szóval a lelkünk a halál után is megmarad, és egy új testbe költözik. Jóllehet minden egyes életben más lesz az éntudatunk, lényünk spirituális része életről életre változatlan.

Friss becslések szerint manapság az embereknek hozzávetőleg egyharmada hisz a lélek örökkévalóságában és sorozatos újjászületésében. A Harris közvéleménykutató cég felmérést készített az amerikaiak spirituális irányultságáról, és azt találta, hogy huszonhét százalékuk hisz a lélekvándorlásban, vagyis abban, hogy valaha más személyként éltek egy másik életben. A huszonöt–huszonkilenc éves korosztályban ez az arány negyven százalék, a hatvanöt éveseknél viszont mindössze tizennégy százalék (ami növekvő érdeklődésre utal a fiatalabb korosztály részéről).

Az újra megtestesülő „én” minden újjászületéssel tovább gazdagodik tapasztalatokban, s egyúttal erősebb, kiegyensúlyozottabb és szeretetteljesebb is lesz. Legvégül azután egyesülünk a Világszellemmel. (Jobb szeretem így nevezni Isten vagy Teremtő helyett, jelezve, hogy nem egy felhőkön csücsülő szigorú bíróra gondolok.) Az én szememben az Isten, az Istennő, a Teremtő, a Nagy Szellem, a Világszellem, a Kozmikus Tudat elnevezések egy és ugyanazt jelentik, azaz a minden létezőben benne rejlő éltető erőt.

Spontán is számtalan módon történhet regresszió. Volt már valaha az a különös érzésed egy idegen város utcáit járva, hogy mindez mélységesen ismerős? Magával ragadott-e egy zenedarab, volt-e olyan álmod egy történelmi korszakról vagy egy idegen országról, amely megmagyarázhatatlanul valóságosnak tűnt? Mindezek az élmények előző életekben is gyökerezhetnek.

Az egyik életedben talán nyomorogtál, s így első kézből sajátítottad el a találékonyságot és alázatot. Egy másikban ellenben a jólét tanított meg arra, hogy bölcsen használd fel a pénzedet. Vakon belső látásodat fejlesztetted ki, sportolóként viszont a testi erő jótéteményeit tapasztaltad meg. Meglehet, egyik életedben nő voltál, míg a másikban férfi, vagy fehér ember az egyikben, és ázsiai a másikban. Próbálj ne építőkockaként, inkább egy kirakó darabjaiként gondolni az életeidre, amelyben minden egyes részlet az egyensúlyodat teszi teljesebbé.

Végig a történelem folyamán nagy gondolkodók töprengtek el az élet, születés és újjászületés titkain. A lélekvándorlás tanának legkorábbi, egyiptomi írott feljegyzése halhatatlannak mondja a lelket: mikor a test elenyészik, a lélek másik testbe költözik. A korai és a mai hinduizmus egyaránt azt tanítja, hogy a halhatatlan lélek saját isteni mivoltát kutatva születik meg újra és újra. Buddha évszázadokkal a kereszténység előtt beszélt a reinkarnáció ciklusáról, a nagy létkerékről, amely a halált is magában foglalja. A hinduizmus és a szikh vallás követőihez hasonlóan a buddhisták is arra törekednek, hogy kikerüljenek e körforgásból, és elérjék a nirvánát, azaz a Teremtővel való egyesülést. És ha ennyi nem elég, az esszénusok, ez a korai zsidó szekta vagy a középkor francia földön élő keresztény katárjai, továbbá a muszlim szufik szintén hittek a lélekvándorlásban.

Püthagorasz görög bölcselő és matematikus mintegy öt évszázaddal Krisztus előtt nem csupán írt erről a témáról, de személyes megtestesüléseiről is beszámolt. Filozófustársa, Platón hasonló nézeteket vallott. Napóleon azt állította, hogy ő volt a 8. századi uralkodó, Nagy Károly. „Nem meglepőbb kétszer születni, mint egyszer” – jegyezte meg a francia filozófus, Voltaire. Salvador Dalí spanyol szürrealista festő Keresztes Szent Jánossal, a jeles spanyol misztikussal azonosította magát. A 18. századi német író és költő, Johann Wolfgang von Goethe ugyancsak mélyen hitt az előző életekben: „Meggyőződésem, hogy már jártam itt, akár ezerszer is, és remélem, vissza is térek ugyanennyiszer.”

Sok híres amerikai, többek között Franklin és Thomas Edison is hittek a reinkarnációban. George S. Patton, a híres második világháborús tábornok úgy gondolta, hogy Hannibál karthágói hadvezér volt előző életében. Henry Ford, a gyári futószalagok és a modern tömegtermelés atyja szintén vallotta, hogy többször is élt már, s legutoljára katonaként halt meg Gettysburgben. Ralph Waldo Emerson amerikai költő és esszéista ugyancsak kiállt a reinkarnáció tana mellett.

Az újjászületés gondolata egyre jobban terjed Nyugaton, mivel sokan úgy érzik, a hagyományos vallások nem elégítik ki spirituális igényeiket. A reinkarnáció elmélete választ kínál az ilyesfajta kérdésekre: „Miért ismételjük újra meg újra ugyanazokat a negatív viselkedésmintákat? Honnan származnak visszatérő félelmeink és fóbiáink? Miért érzünk azonnali vonzalmat bizonyos helyek és emberek iránt?” Még fontosabb, hogy a lélekvándorlás arra is magyarázatot adhat, hogy mi a célunk itt, a Földön. Segítségével azt is megértjük, hogyan alakítja ki-ki a saját sorsát.

Lelki társak és szerelmeink

Ma az egyik legfontosabb életterülettel foglalkozunk, amelyre a reinkarnáció tana kitér: az emberi kapcsolatokkal. Ha megértjük és megoldjuk múltban gyökerező érzelmi nehézségeinket, jelenlegi kapcsolataink is megjavulnak. Mostani partnereink, akikkel karmikus viszonyban állunk, lehetőséget adnak bevégzetlen feladataink teljesítésére, és segítenek, hogy megszabaduljunk az életünkbe tolakodó negatív gondolatoktól, valamint érzelmektől. Akivel valamelyik korábbi életünkben kezdődött a kapcsolatunk, az szerelmi, avagy lelki társunk.

Hányszor esett meg veled, hogy csak megpillantottál valakit a helyiség átellenes oldalán, és azonnal rokonszenv ébredt benned iránta, belső tudása annak, hogy rokon lélekkel találkoztál? Nem éreztél késztetést ebben a futó pillanatban, hogy feléleszd és mindörökre ébren tartsd a múlt emlékeit? És nem fordult-e elő másfelől, hogy megmagyarázhatatlan zavarodottság, ellenszenv vagy akár harag fogott el egy ismeretlen iránt, akivel összehozott a véletlen?

A hasonló találkozások tekervényes, összefonódó indázatot alkotnak tudatalattinkban, létrehozva életeseményeink bonyolult szövevényét. Előző életeink kapcsolatai szabják meg, hogyan viszonyulunk jelenlegi környezetünkhöz. Talán emiatt táplálunk heves szerelmet vagy vágyat valaki iránt, és gyűlölünk, ki nem állhatunk vagy irigylünk egy másik embert. A lélek emlékeinek feléledésével egykori kapcsolatainkat is újrajátsszuk. Szinte mindenki, akihez közel kerülünk mostani életünkben, ilyen vagy olyan módon a korábbiakba is belejátszott fivérként, nővérként, szülőként, kollégaként, gyermekként, szerelmesként vagy éppen ellenségként.

Előző életeink helyzeteinek dinamikája tovább hat a jelenlegiben. Lehet ez szenvedélyes, romantikus, kalandos, indulatos vagy akár bosszúszomjas. Mikor pedig rokonnak érzett lelkekkel találkozunk, ez azért van, hogy a kapcsolatot újraélve tovább dolgozzunk rajta. Az az ismerősnek hitt szempár a helyiség átellenes oldalán arra hívogat, hogy válasszuk ismét magunk mellé a tulajdonosát, és fonjuk tovább karmikus kötelékeinket.

Rómeó és Júlia, Trisztán és Izolda, Katharine Hepburn és Spencer Tracy tökéletes párost alkottak. A lelki társak példái ők, egy olyan kapcsolaté, amely túllép tér és idő korlátain. Noha általában az Igazit is lelki társnak szokás nevezni, én erre inkább a szerelmi társ megjelölést javaslom. Hitem szerint mindazok lelki társaink, akikkel előző életeinkben, akár más dimenziókban is együtt voltunk. Ez a felfogás azon az elgondoláson alapul, hogy lélekcsoportok együtt öltenek testet egy-egy új életben. Együtt érkeztek a lelki társaiddal, és egymásra találtok a világ végéről is.

Az emberek hajlamosak azt gondolni, hogy lelki társ csak az lehet, aki iránt azonnal heves vonzalmat érzünk. Regressziós munkám során azonban bebizonyosodott, hogy azok az emberek is közéjük tartozhatnak, akikkel nehézségeink vannak ebben az életünkben. Valójában az sem lehetetlen, hogy az előző életünkben éppen ők álltak hozzánk legközelebb.

Lelki társak találkozásakor azonnal létrejön a ráismerés, a vonzalom vagy akár a heves, zsigeri ellenszenv. Amennyiben szexuális viszonyban is álltatok előző leszületésetek során, az újbóli találkozásnál valószínűleg szintén vonzódtok egymáshoz fizikailag; néha szikrázik a levegő ilyenkor. Noha a lelki társak nem okvetlenül kerülnek szemtől szembe egymással, az ismerősség érzése általában fennáll. Az ilyen emberek gyakran megmagyarázhatatlanul szót tudnak érteni egymással, és ez a hihetetlen rezonancia – akár pozitív, akár negatív – nemritkán telepatikus.

A reinkarnáció tanának legnagyobb titkai közé tartozik az az elgondolás, hogy minden embernek létezik egy tökéletes partnere. Nevezik ezt a partnert lelki társnak vagy ikerlángnak, a másik felünknek. A magam részéről a szerelmi társ megjelöléssel teszek különbséget a lélekrokonság és a szerelmi közösség között. Kutatók tanúsítják, hogy már a kőkorszaktól kezdve azért éltek „Istennek tetsző” életet eleink, hogy együtt születhessenek újra szeretteikkel. Goethe egy egész könyvet szentelt az Isten áldásával létrejött frigyek középkori elgondolásának. Vonzások és választások című könyvében kijelenti, hogy mindenkire vár valahol a neki szánt társ.

Közkeletű teória továbbá a szerelmi társakról, hogy valaha mind androgün lények voltunk: se nem nő, se nem férfi lelkek. Valamikor az idők folyamán aztán kettéhasadtunk. Elkülönült tehát a férfi- és a női energia, noha nem szükségképpen külön testben. E két pólus planétánkra születve azóta is keresi a másik felét, hogy vele összeforrva visszanyerje hajdani teljességét. Ebből fakad a nemzés vágya is.

Ezen elmélet követői azt állítják, hogy az elkövetkező időkben a bolygó rezgésének emelkedése következtében megnő majd az egymásra találó szerelmi társak száma is. Ennek köszönhető majd az is, hogy egyre inkább túllépnek a kapcsolatok a rasszokat, a kort, a nemet, a vallást, a társadalmi állást illető megkülönböztetéseken.

Az is előfordulhat, hogy a szerelmi társ nem fizikai testben, hanem a szellemvilágból ügyel ránk. Ez magyarázza az érzést, hogy szerető figyelem övezi lépteinket. Lelki társak ugyanahhoz a nemhez is tartozhatnak, noha az egyik fél inkább az egyik (mondjuk, női), a másik az ellentétes pólust (férfi) képviseli.

Szerelmi társunk megtalálásában sarkalatos szerepet játszik, hogy mennyire vagyunk képesek szeretni és elfogadni önmagunkat. Kisebbrendűségi érzésektől eltelve hiába közeledik hozzánk valaki, azt fogjuk hinni: rosszul választ, ha belénk szeret. Ezért tudat alatt benne keressük a hibát, és elzárkózunk előle. Szerelmi társunkkal akár húsz éve házasságban élhetünk, mégis hamis szemüvegen át látjuk.

Sokak számára a lélekvándorlás tana a maga lelki (szerelmi) társaival és ikerlángjaival megmagyarázza, mit keresünk ezen a bolygón. Mélyebb belátást nyújt jelenlegi kapcsolatainkba, és választ ad az élet egynémely, látszólag kifürkészhetetlen jelenségére.

ÉDESVÍZ WEBÁRUHÁZ
AKCIÓK • INFORMÁCIÓK

webaruhaz@edesviz.hu
00-36-30-781-5474
www.edesviz.hu

ÉDESVÍZ KÖNYVESBOLT
1053 BUDAPEST • MÚZEUM KRT. 23.

konyvesbolt@edesviz.hu
00-36-30-919-5314

ÉDESVÍZ KÖZÖSSÉG
ÉRDEKESSÉGEK • KÖNYVRÉSZLETEK • JÁTÉKOK

A mindennapokra!

ÉDESVÍZ KIADÓ

ÉDESVÍZ NAGYKERESKEDÉS
VISZONTELADÓINKNAK

nagyker@edesviz.hu
00-36-30-781-5474

ÉDESVÍZ + magazin
Cikkek az
EGÉSZSÉG • ÖNFEJLESZTÉS • EZOTÉRIA
témaköreiben

Érdekes információk szerzőkről és könyvekről

Keresd a www.edesvizkiado.hu címen